**Отчетен доклад**

**за дейността на НЧ”Христо Ботев-1927г.”**

**с.Пъдарско през 2020г.**

Уважаеми дами и господа,

Читалище „Христо Ботев-1927г.” е културна институция със специфична мисия да съхранява и развива традиционните ценности на българската нация и да укрепва гражданското общество. В подкрепа на това е неговата дейност и съществуване вече 93години.

Читалищата и библиотеките в малките населени места, каквото е и нашето, останаха единствени огнища на действителна култура.

Читалището ни е място, което обединява и сплотява пъстрата палитра от етноси, различни поколения, обединявайки ги в името на доброто и център на тяхното общуване.

Читалището не е културна индустрия, то е въпрос за социално равенство.

През изминалата 2020 година читалищното настоятелство проведе 2 заседания и 1 събрание.

Читалището работи с една щатна бройка – административен секретар,който съвместява длъжностите на секретар, библиотекар и организатор.

Годишната субсидия, която получихме за 2020г. беше в размер на 13154лв.

В касата на НЧ към 04.01.2020г. имаше 133.00лв.

В банковата сметка към 04.01.2020г. налични 4878.74лв.

Собствен приход от рента – 1358.05лв.

Приходи от членски внос – 163.00лв.

Приходи от такси – 25.85лв

Субсидия от общинския бюджет 4096.00лв., като в нея влиза и сумата, която общината отпуска за финансиране съгласно заповед 116/17.02.2020г. на ДТС „Пъстър мегдан”.

Целева субсидия по проекти от МК – 1210.11лв.

Общо сумата, с която разполагаше читалището за 2020г. –18711.01лв.

Библиотеката ни е включена в Регистъра на обществените библиотеки в България. Тя разполага с интернет в читалнята. Старае се да приобщи читателите и особено учащите към книгите и ползване на библиотеката за информационен център на знания.

Библиотечния фонд е 5253 библиотечни документа.

За 2020 има придобити 623бр. книги, от които 455 дарени и 58 закупени , 111 са книгите, които придобихме от спечеления проект на МК „Българските библиотеки – съвременни центрове на четене и информианост” на обща стойност 3268.38лв.

Направен беше абонамент за 6бр. периодични издания на стойност 134.80лв., абонаментът се осъществява редовно съобразно финансовите възможности и интереса на читателите.

Посещенията в библиотеката са 239, от тях 225 за дома и 14 в читалня. Занижен е броя на читателите, което се дължи на ситуацията в страната, а именно – COVID 19 пандемия. За съжаление потребителите не успяха да се насладят на значителното количество нови книги, с които читалището се сдоби!

През 2020г. мероприятията, празниците и като цяло художествената дейност в читалището беше намалена, поради пандемичната обстановка в страната. Работата по културния календар по месеци не беше изпълнена цялостно.

На 06.01.2020г. отбелязахме 172 г. от рождението на Христо Ботев, в библиотеката обсъждахме няколко книги свързани с живота му, изготвихме табло и витрина.

На 21.01.2019г. по традиция отбелязахме Бабин ден – Деня на родилната помощ. Ритуала „Къпане на новородено”, празника се проведе в ПК „Здравец”.

14.02.2020г. – Трифон зарезан/Ден на лозаря/ - участие в „Брезовска винария”, а също така и в приготвяне на най-вкусна „Тава”местна гозба за общината, получихме 3 награди за вино и 1 за „Тава”. В библиотеката на читалището има изготвено табло и витрина свързана с празника.

02.03.2020г. с децата от клуб”Сръчковци” отбелязахме Деня на самодееца, който е на 1 март/неделя/, четохме и обсъждахме любима книжка за най-малките, големите прочетоха няколко забавни разказа. Разменихме си и мартенички, които собственоръчно бяха изработени.

03.03.2020г. – Освобождението на България от Турско робство, отбелязахме с рецитал в Младежкия клуб.

08.03.2020г. – Международен ден на жената, отново рецитал, празника се проведе в Младежки клуб с.Пъдарско, участие взеха и танцовите състави, рецитал подготвен от децата .

01.04.2020г. Деня на хумора и сатирата беше отбелязан за жалост само с табло и фейсбук витрина.

24.05.2020г. Ден на българската просвета и култура и на славянската писменост, отново поради ситуацията отбелязахме само с табло, витрина и фейсбук витрина.

01.06.2020г. – Ден на детето, отбелязахме онлайн със спомени и на нашата фейсбук страница, но се сдобихме с награди при посещението си в община Брезово – Стойко Илиев и Кристина Янкова получиха грамоти и предметни награди за участие в конкурса „Език свещен на моите деди”.

02.06.2020г. – Ден на Ботев и загиналите за свободата – беше изготвена витрина в библиотеката, поднесени бяха венец и цветя пред паметника и паметните плочи в селото.

21.06.2020г. – За поредна година самодейци към читалището взеха участие в организирания празник от общината „Празник на най-дългия ден от годината” в месността „Люляково светилище”, участвахме и в кулинарната изложба, която беше организирана за почерпка на участниците в празника.

04.07.2020г. . Деца и младежи от с.Пъдарско съвместно с читалището взеха участие в тенис турнира , който се проведе в с.Борец, организиран от фондация „Възраждане на българските села”. Върнахме се с медали за 2-ро и 3-то място, а всички участници получиха грамоти.

През целият месец август всеки вторник врати отваряше нашата читателска школа, където в читалнята на библиотеката с децата обсъждахме прочетеното през седмицата, организирахме си литературни четения.

06.09.2020г. – 135г. от Съединението на България, направено беше табло и витрина, а също така и отбелязано в нашата фейсбук страница.

22.09.2020г. – 110г. от Независимостта на България, отбелязахме като изготвихме табло и витрина.

01.10.2020г. – Ден на възрастните хора, проведе се в МК с.Пъдарско, имаше много забавни моменти – викторина, скечове от самодейките, децата от клуб „Сръчковци” бяха изготвили поздравителни адреси за присъстващите, а също и конкурс „Най-вкусния сладкиш на баба”.

02.10.2020г. – ДТС”Пъстър мегдан” участва във фестивала „Като звездите”, който се проведе в гр.Брезово, получи диплома за своето участие, гордеем се с децата ни!

22.10.2020г. – Членовете на ЧН присъстваха в официалното откриването на паметника на народния художник Златю Бояджиев и честване на 117 години от рождението му, което се състоя на пл. ”Златю Бояджиев” гр.Брезово. Поднесоха букет от името на читалището и неговите членове.

01.11.2020г. – Ден на народните будители, но и празник за нас, в читалището официално беше открита постоянната изложба от картини на художника Никола Димитров, дарени от самия него на нашето читалище.Изложбата беше открита в отремонтирано и пригодено за тази цел помещение. Имаше рецитал на децата, слово от г-жа Таня Ботевска – бивш председател на читалището, която лично със съпруга си Христо Ботевски , членове на нашето читалище са приели и докарали от град София картините, благодарим им още веднъж!В събитието се включиха и ДТС и ГНТ„Пъстър мегдан”.

23.12.2020г. - Децата,приятели на НЧ „Христо Ботев-1927г.” и тези от клуб”Сръчковци” получиха скромни коледни подаръци, раздадохме ги, като се съобразихме с епидимичната обстановка и мерки в страна.

Цялата тази дейност на читалището за отчетния период не би могла да се осъществи без ръководната, административна и творческа работа на Настоятелството.

От собствени приходи бяха направени ремонти , както цялостни, така и частични. Беше отремонтирана и последната стая в читалището, където в момента децата четат, учат, творят и не на последно място се забавляват. Подменени бяха и доста осветителни тела, пребоядисано беше и лицето, входа на читалищната сграда.

През годината не се установиха нарушения за стопанисване на читалищното имущество. От ръководството се изисква по – голяма взискателност за навременно заплащане на членския внос. Същото важи и за самите членове на читалището, отговорността и взискателността се отнасят за всички.

Проблем остава необходимостта от ремонт на салона и скъпото му и непосилно отопление през зимния сезон.Голям и неотложен проблем са течовете от покрива, които се увеличават. Изготвени и входирани в община Брезово са няколко докладни , надяваме се исканията ни да бъдат удоволетворени.

Ръководството счита, че посоката, в която се развива читалищната дейност е правилна и способства за постигане на поставените цели и за преодоляване на ограничения финансов ресурс. Читалищното настоятелство ще продължи да работи за разширяване на кръга от партньори и различни културни институти, НПО, за привличане на нови приятели и разработване на проекти програми.

Читалище „Христо Ботев-1927г.” е място, където хората могат свободно да общуват с различните изкуства, да се занимават с творчество, всеки може да намери път за изява.

Нека да продължим да го съхраняваме с достойнство и с гордост да отбелязваме неговите празници, не останаха и годините до неговият 100-годишен юбилей.

Сърдечно благодаря на всички редови членове на НЧ „Христо Ботев-1927г.”, на родолюбивите българи, които ни оказват подкрепа, даряват ни книги, подкрепят ни в нашите трудности. Нека благодарим и на община Брезово, която ни финансира допълнително, когато е необходимо.

Искам да благодаря на всички участници – самодейци, които през изминалата година достойно защитиха името на читалището.

Благодаря и на кмета на с.Пъдарско, която винаги е била съпричастна с проблемите ни и е оказвала съдействие и помощ!

Благодаря на всички за присъствието!

Председател на Настоятелството : Генка Танчева